**19.7.2023**

**Πρόεδρος της Βουλής**

**Λαϊκό Νοσοκομείο**

Βρισκόμαστε σήμερα εδώ, στο Λαϊκό Νοσοκομείο, σε μια δυσκολότατη μέρα για τη χώρα, η χώρα πολιορκείται από πύρινη λαίλαπα. Ελπίζω να πάνε όλα κατ’ ευχήν, να μην έχουμε πρώτα απ’ όλα θύματα και να αναχαιτιστεί αυτή η κατάσταση στην αντιμετώπιση της οποίας, δίνουν τον εαυτό τους πάρα πολλοί παράγοντες, η Πυροσβεστική Υπηρεσία, ο Στρατός, η Τοπική Αυτοδιοίκηση, οι πάντες.

Ωστόσο είναι μια καλή μέρα σήμερα για τον κόσμο της Υγείας, για τον κόσμο του Λαϊκού Νοσοκομείου, για τον κόσμο της Βουλής, για τον κόσμο της συνεργασίας, διότι χάρη σε πρωτοβουλίες που πήραμε τους τελευταίους μήνες ολοκληρώθηκε μία χορηγία της Βουλής από τις πολλές που γίνονται τα τελευταία χρόνια προς τον τομέα της Υγείας, ένα σύγχρονο μηχάνημα βιοψίας του προστάτη με ενσωματωμένο υπέρηχο είναι σήμερα στη διάθεση της Ουρολογικής Κλινικής του Λαϊκού Νοσοκομείου.

 Η Βουλή των Ελλήνων, η οποία ξεκίνησε αυτήν την πρωτοβουλία αρχές του έτους, χάρη στην πρόταση του βουλευτή Αττικής της ΝΔ του κ. Γεωργίου Βλάχου, ο οποίος σχετίζεται με το Λαϊκό Νοσοκομείο, τον προσέχει το Λαϊκό Νοσοκομείο, σήμερα παραδίδει στο Νοσοκομείο αυτό το διαγνωστικό εργαλείο.

Η Βουλή λοιπόν ξεκίνησε στην αρχή του έτους αυτή τη διαδικασία, με την Πρώτη Υγειονομική Περιφέρεια, με τον κ. Στάθη, με την κυρία Ιωάννα Νταβώνη, την κυρία Οικονόμου Μαρίζα, με την Διοίκηση του Νοσοκομείου και χάρη στην ταχύτητα, την ευελιξία και την σύνεση των υπαλλήλων της Βουλής ολοκληρώθηκε γρήγορα αυτή η προμήθεια και σήμερα είναι εδώ στη διάθεση σας.

Ήξερα κύριε καθηγητά ότι ο περίφημος Γάλλος Πολιτικός Κλεμανσώ, που είχε συμβάλει στην διαμόρφωση του μεταπολεμικού κόσμου, μετά τον Πρώτο Παγκόσμιο Πόλεμο, είχε πει ότι για δύο πράγματα δεν αντιλαμβάνεται την χρησιμότητά τους, τον θεσμό του Προέδρου της Δημοκρατίας, που ήταν ο ίδιος, και τον προστάτη, από τον οποίο υπέφερε. Ήταν αυτοσαρκαστικός. Κι αν δεν καταλαβαίνουμε τη χρησιμότητά του, εμείς οι άμοιροι ιατρικών γνώσεων, καταλαβαίνουμε την απειλή ωστόσο που εκπροσωπεί ο προστάτης και αυτή η απειλή οφείλει να προληφθεί και να αναχαιτιστεί.

Και χαίρομαι σήμερα που χάρη σ΄ αυτήν την πρωτοβουλία μία απειλή τίθεται υπό έλεγχο εγκαίρως, υπεύθυνα, όπως μας εξηγήσατε και χάρη σ΄ αυτό το μηχάνημα τα πρωτόκολλα θεραπείας θα είναι πιο αποτελεσματικά.

Το Λαϊκό Νοσοκομείο, είναι ιστορικό Νοσοκομείο σε λίγα χρόνια θα γιορτάσει τα 100 του χρόνια. Ιδρύθηκε το 1933 και η Βουλή έχει πάλι μια έμμεση σχέση με το Λαϊκό Νοσοκομείο, ιδρύθηκε επί πρωθυπουργίας του Παναγή Τσαλδάρη, ενός σημαντικού πολιτικού, ηγέτη του Λαϊκού Κόμματος και γι’ αυτό ονομάστηκε Λαϊκό Νοσοκομείο, εδώ εθεωρείτο εξοχή κύριε υπουργέ. Και χτίστηκε εδώ για να είναι σε ησυχία, για να έρχεται ο απλός λαός.

Έτυχε η Βουλή πριν από χρόνια να έχει μεριμνήσει για την βιογραφία του Παναγή Τσαλδάρη, οπότε θα μου επιτρέψετε, κύριε διοικητά, εκτός από το μηχάνημα, να σας προσφέρω και την βιογραφία αυτού του πολιτικού. Επι των ημερών του ιδρύθηκε το Νοσοκομείο, στο οποίο προΐστασθε και να πω ότι η Ιατρική Σχολή ζήτησε την ίδρυση αυτού του Νοσοκομείου, άρα έχει νόημα που είναι Πανεπιστημιακό Νοσοκομείο και τότε η κυβέρνηση ανταποκρίθηκε.

Χαίρομαι λοιπόν που η Βουλή υπεύθυνα, σοβαρά, ομόφωνα, αυτές οι αποφάσεις να ξέρετε είναι ομόφωνες, όλων των κομμάτων, συνδράμει την Υγεία. Η κορωνίδα της συνδρομής μας είναι οι 50 θέσεις ΜΕΘ στο Νοσοκομείο Σωτηρία, έχουμε βοηθήσει τα στρατιωτικά νοσοκομεία, έχουμε στείλει ασθενοφόρα.

Κύριε Στάθη χαίρομαι που χτες προκηρύξατε θέσεις για πληρώματα ασθενοφόρων που επιτέλους θα στελεχώσουν το ΕΚΑΒ και θα βοηθήσουν στην ταχύτερη μετακίνηση των ασθενών. Όλα αυτά λοιπόν δείχνουν κύριε Υπουργέ ότι οι πάντες έχουν τεθεί στην υπηρεσία σας. Παρακαλώ με τη δική σας εμπειρία και τη δική σας ικανότητα να μας αξιοποιήσετε ακόμη περισσότερο.